## Pravilnik o unutarnjem redu u Nacionalnom parku Mljet

### NN 87/1999 (25.8.1999.), Pravilnik o unutarnjem redu u Nacionalnom parku Mljet

# **DRŽAVNA UPRAVA ZA ZAŠTITU PRIRODE I OKOLIŠA**

Na temelju članka 30. stavka 1. Zakona o zaštiti prirode ("Narodne novine"
br. 30/94 i 72/94) i članka 24. stavak 2. Zakona o ustrojstvu i djelokrugu
ministarstava i državnih upravnih organizacija ("Narodne novine" br. 48/99),
ravnatelj Državne uprave za zaštitu prirode i okoliša donosi

## **PRAVILNIK**

### **O UNUTARNJEM REDU U NACIONALNOM PARKU "MLJET"**

I. OPĆE ODREDBE

Članak 1.

Ovim Pravilnikom uređuju se pitanja zaštite, unapređenja i korištenja
Nacionalnog parka "Mljet" (u daljnjem tekstu: Nacionalni park), te propisuju
prekršaji i određuju upravne mjere za nepoštivanje odredaba ovoga Pravilnika.

Članak 2.

Zaposlenici Javne ustanove "Nacionalni park Mljet" (u daljnjem tekstu:
Ustanova), stanovnici, vlasnici i ovlaštenici prava na nekretninama, te
pravne i fizičke osobe koje na području Nacionalnog parka obavljaju dopuštenu
djelatnost i posjetitelji Nacionalnog parka dužni su se pridržavati odredaba
ovoga Pravilnika.

Članak 3.

Ovaj Pravilnik primjenjuje se na način da se ne ograničavaju uobičajene
životne aktivnosti i rad stanovnika, odnosno vlasnika i ovlaštenika prava
na nekretninama u Nacionalnom parku.

Za ograničenja kojima su podvrgnuti vlasnici i ovlaštenici prava na
nekretninama u Nacionalnom parku imaju pravo na naknadu u skladu sa zakonom.

Stanovnici, odnosno vlasnici i ovlaštenici prava na nekretninama u Nacionalnom
parku imaju pravo na naknadu štete koju nanesu životinje Nacionalnog parka.
Visina štete utvrđuje se sporazumno, a u slučaju spora o visini štete odlučuje
sud.

Izgradnja objekata u Nacionalnom parku dopuštena je sukladno Prostornom
planu Nacionalnog parka i uvjetima zaštite prirode koje izdaje Državna
uprava za zaštitu prirode i okoliša.

Stanovnici Nacionalnog parka i iseljeni vlasnici zemljišta na području
Nacionalnog parka kao i njihova rodbina imaju prestižno pravo izgradnje
objekata ako žive ili se žele vratiti živjeti na području Nacionalnog parka.

Članak 4.

Ustanova je dužna skrbiti o zaštiti, održavanju i promicanju Nacionalnog
parka.

Ustanova upravlja područjem Nacionalnog parka na temelju programa zaštite,
održavanja, očuvanja, promicanja i korištenja Nacionalnog parka sukladno
zakonu, Prostornom planu Nacionalnog parka "Mljet" (u daljnjem tekstu:
Prostorni plan) i ovom Pravilniku.

II. UNUTARNJI RED U NACIONALNOM PARKU

*1. Zaštita žive i nežive prirode*

Članak 5.

Radi očuvanja neizmijenjenih, iznimnih i višestrukih prirodnih vrijednosti
Nacionalnog parka, zabranjene su na cijelom njegovom području:

- gospodarske uporabe prirodnih dobara,

- radnje i djelatnosti kojim se umanjuje vrijednosti prirodnih dobara,
osobito tla, šume i ostale vegetacije, te mora i podmorja,

- svaki zahvat koji ima štetan učinak na geomorfološku, biološku i krajobraznu
raznolikost, očuvanje prirodnog genetskog sklada i sklada prirodnih zajednica,
te sklada žive i nežive prirode.

1.1. ZAŠTITA NEŽIVE PRIRODE

Članak 6.

Radi zaštite geoloških, geomorfoloških, krajobraznih i drugih vrijednosti
nežive prirode u Nacionalnom parku zabranjeno je:

- svako zadiranje u tlo kojim se ugrožavaju, oštećuju i uništavaju izvorne
vrijednosti geološke podloge, odnosno prirodnih izdanaka stijena,

- svako uništavanje, iznošenje i otuđivanje antropoloških nalaza i materijalnih
ostataka različitih kultura, te arheoloških i fosilnih nalaza,

- svako mijenjanje, oštećivanje i umanjenje izvornih i estetskih vrijednosti
prirodnog i doprirodnog krajobraza, te kulturno-povijesnih građevina i
spomenika kulture,

- svako umanjenje kakvoće mora i podmorja, te njihovo onečišćavanje.

Iznimno, radnje iz stavka 1. podstavka 1. ovoga članka dopuštene su
u svrhu znanstveno-istraživačkog rada uz ishođenje dopuštenja Državne uprave
za zaštitu prirode i okoliša (u daljnjem tekstu: Državne uprave).

Radi zaštite i očuvanja geoloških, geomorfoloških i drugih krajobraznih
vrijednosti Ustanova može donositi posebne programe (posebni projekti,
znanstvene studije i dr.) uz suglasnost Državne uprave.

Članak 7.

Na području Nacionalnog parka zabranjene su radnje koje mogu prouzročiti
promjene ili oštećenja na ovom zaštićenom dijelu prirode, te radnje koje
mijenjaju prirodni izgled i narušavaju krajobrazne vrijednosti Nacionalnog
parka, poput izgradnje novih gospodarskih objekata, puteva, dalekovoda
i slično.

Iznimno, uz dopuštenje Ustanove, koje se izdaje na temelju uvjeta zaštite
prirode koje utvrđuje Državna uprava, dozvoljena je izgradnja objekata
koji služe zaštiti, održavanju i promicanju Nacionalnog parka, i koji ne
narušavaju njihov prirodni izgled i krajobrazne vrijednosti.

Turističko-ugostiteljski i drugi objekti mogu se graditi, obnavljati,
adaptirati i uređivati sukladno Prostornom planu Nacionalnog parka "Mljet"
i posebnim uvjetima zaštite prirode koje izdaje Državna uprava.

Zabranjeno je nasipavati more, izgrađivati pristupe obali, obalu, lučice,
vezove i druge vrste pristana na području Nacionalnog parka, osim na za
to Prostornim planom predviđenim mjestima i uz posebne uvjete zaštite prirode
koje propisuje Državna uprava.

Odredbe stavka 1. i 2. ovoga članka primjenjuju se i na gradnju i postavljanje
privremenih objekata.

Članak 8.

Zabranjeno je vađenje kamena, šljunka, pijeska i drugih mineralnih sirovina,
kao i bilo koje drugo korištenje prirodnih izvora ili mijenjanje krajobraza.

Zabranjeno je istraživanje i eksploatacija mineralnih sirovina (kamena,
pijeska, šljunka, i dr.), gradnja kopova i podizanje postrojenja, te mijenjanje
i umanjivanje kakvoće krajobraza.

Iznimno, dozvoljena je eksploatacija mineralnih sirovina u svrhu sanacije
postojećih napuštenih nesaniranih kopova, opasnih za ljude i životinje,
ili onih koji su vizualno neprimjereni krajobrazu ili umanjuju izvornu
vrijednost krajobraza, uz ishođenje uvjeta zaštite prirode koje utvrđuje
Državna uprava.

Članak 9.

Zabranjeno je svako onečišćenje zraka, tla, vode, mora i podmorja, odnosno
umanjenje njihovih izvornih vrijednosti, a osobito:

- odlaganje svih vrsta otpada (industrijskog, građevinskog, komunalnog,
kućnog, radioaktivnog i dr.),

- sve vrste emisija tvari i energije (buka, vibracije, zračenja, toplina
i dr.), te biološko onečišćenje.

Članak 10.

Radi zaštite prostora Nacionalnog parka od onečišćenja Ustanova može
uz suglasnost mjerodavnog tijela nadležnog za komunalne poslove utvrditi
mjesto i vrijeme privremenog odlaganja komunalnog i kućnog otpada.

Pravne i fizičke osobe koje koriste poslovne objekte na području Nacionalnog
parka, ili koje na tom području obavljaju poslovnu djelatnost, posjetitelji
Nacionalnog parka, kao i druge osobe, dužni su odlagati otpad na mjestima
i na način koji odredi Ustanova.

Posjetitelji mogu svoj otpad neposredno iznositi iz Nacionalnog parka.

Ustanova je dužna osigurati i označiti mjesta za odlaganje otpada sukladno
ovom Pravilniku.

1.2. ZAŠTITA ŽIVE PRIRODE

*1.2.1. Zaštita biljnog svijeta*

Članak 11.

Na području Nacionalnog parka zabranjeno je branje, sakupljanje, uklanjanje
sa staništa i oštećivanje biljaka bez dopuštenja Državne uprave.

Branje i sakupljanje biljaka na poljoprivrednim površinama i okućnicama
je dopušteno.

Članak 12.

Zabranjeno je unošenje i sadnja stranih (alohtonih), hibridnih i kloniranih
biljnih vrsta na području Nacionalnog parka.

Članak 13.

Na području Nacionalnog parka obavljanje tradicionalne poljoprivrede
je dozvoljeno, posebno vinogradarstvo i maslinarstvo korištenjem uobičajenih
poljoprivrednih strojeva i alata.

Košnja trave je dopuštena.

Ustanova organizira košenje trave na putevima i prosjecima radi protupožarne
zaštite.

Ispaša je dopuštena uz uvjete koje utvrđuje Ustanova.

Članak 14.

Na području Nacionalnog parka zabranjeno je paljenje šume, trave i korova.

Travu i korov zabranjeno je paliti i na poljoprivrednim površinama i
okućnicama.

Članak 15.

Na području Nacionalnog parka zabranjena je sječa i pošumljavanje.

Iznimno, na temelju programa zaštite, očuvanja i održavanja šuma (posebni
programi ili znanstvene studije) i uz dopuštenje Državne uprave, dozvoljena
je sanitarna sječa, sječa uzgojnog karaktera, uzgojni radovi i pošumljavanje,
ako služi za očuvanje i promicanje očuvanja šumskih zajednica u Nacionalnom
parku.

Stanovnicima Nacionalnog parka, odnosno vlasnicima i ovlaštenicima nekretnina
na području Nacionalnog parka može se dozvoliti pošumljavanje na poljoprivrednim
površinama uz prethodno ishođenje uvjeta zaštite prirode koje izdaje Državna
uprava.

*1.2.2. Zaštita životinjskog svijeta*

Članak 16.

Na području Nacionalnog parka zabranjeno je rastjerivanje, proganjanje,
uznemiravanje, hvatanje, ozljeđivanje i ubijanje životinjskih vrsta.

Iznimno, na temelju znanstvene studije i uz dopuštenje Državne uprave
mogu se hvatati životinjske vrste, ako to služi očuvanju i promicanju očuvanja
životinjskih vrsta Nacionalnog parka.

Uz dopuštenje Državne uprave, dozvoljeno je hvatanje životinjskih vrsta
u svrhu znanstvenog proučavanja, radi provođenja sanitarnih mjera, te uspostavljanja
prirodne ravnoteže.

Zabranjeno je loviti, hvatati i uznemiravati ptice u preletu.

Članak 17.

Zabranjeno je unošenje stranih (alohtonih), hibridnih i kloniranih životinjskih
vrsta na području Nacionalnog parka.

Članak 18.

U Nacionalnom parku zabranjeno je zaprašivanje kemijskim sredstvima
ili na drugi način masovno uništavanje kukaca.

Iznimno, uz dopuštenje Ustanove koje se izdaje na temelju posebnih uvjeta
zaštite prirode koje utvrđuje Državna uprava, mogu se obavljati mjere zaštite
od najezde kukaca.

U naseljima Nacionalnog parka dopušteno je zaprašivanje muha i komaraca.

Članak 19.

Na području Nacionalnog parka zabranjeno je sakupljanje žaba, puževa
i gljiva, te branje ljekovitog bilja, kao i svako drugo sakupljanje dijelova
žive i nežive prirode osim na poljoprivrednom zemljištu i okućnicama.

Članak 20.

Na području Nacionalnog parka zabranjena je svaka vrsta lova i lovnih
aktivnosti.

Iznimno na području Nacionalnog parka dozvoljeno je hvatanje ili ubijanje
životinja u znanstveno-istraživačke svrhe, radi provođenja sanitarnih mjera
te uspostave prirodne ravnoteže, uz dopuštenje Državne uprave.

Uz vanjski rub kopnene granice Nacionalnog parka prema preostalom dijelu
otoka (do 300 metara) nije dozvoljeno loviti, graditi ili postavljati lovno-gospodarske
i lovno-tehničke objekte.

Članak 21.

Na području Nacionalnog parka zabranjeno je nošenje i korištenje vatrenog
oružja, kao i drugih sredstava pogodnih za lov (luk i strijele, klopke,
mreže za lov itd.).

Vatreno oružje mogu nositi samo službene i ovlaštene osobe u skladu
sa zakonom i ovim Pravilnikom.

*2. Ribolov*

Članak 22.

Na području Nacionalnog parka ribolov je zabranjen.

Iznimno, na području Nacionalnog parka dopušten je rekreacijski ribolov
posjetiteljima Nacionalnog parka, te tradicionalni ribolov stanovnicima,
vlasnicima i ovlaštenicima prava na nekretninama u Nacionalnom parku, pod
uvjetima propisanim ovim Pravilnikom.

Rekreacijski i tradicionalni ribolov nije dopušten u Malom i Velikom
jezeru, te u kanalu Soline.

Članak 23.

Za rekreacijski ribolov u Nacionalnom parku mora se dobiti dozvola koju
izdaje Ustanova. Za dozvolu se plaća naknada.

Dozvola se izdaje najmanje za jedan dan, a najviše za petnaest dana.

Ovisno o duljini trajanja dozvole plaća se naknada.

Visinu naknade za obavljanje rekreacijskog ribolova utvrđuje Ustanova.

Članak 24.

Rekreacijski ribolov smije se obavljati uz uporabu tri povraza s najviše
3 udice.

Članak 25.

Rekreacijski ribolov smije se obavljati s obale ili iz plovila od izlaska
do zalaska sunca.

Rekreacijski ribolov nije dozvoljen noću.

Za vrijeme lovostaja rekreacijski ribolov je zabranjen.

Lokalitete i pobliže uvjete za rekreacijski ribolov propisuje Ustanova.

Članak 26.

U rekreacijskom ribolovu dozvoljen je dnevni ulov od 2 kg po dozvoli.

Količina ulova iz stavka 1. ovoga članka može biti i veća ako se radi
o ulovu jedne ribe ili druge lovine (hobotnica, lignja, sipa i dr.) teže
od 2 kg.

Članak 27.

Ribe i druge lovine ulovljene u obavljanju rekreacijskog ribolova ne
smiju se stavljati u promet.

Članak 28.

U rekreacijskom ribolovu zabranjena je upotreba ribolovnih alata koji
nisu navedeni u članku 24. ovoga Pravilnika.

Članak 29.

Stanovnici, vlasnici i ovlaštenici prava na nekretninama na području
Nacionalnog parka, mogu obavljati ribolov na temelju dozvole uz uporabu
sljedećih ribolovnih alata:

1. Mreže stajaćice

- mreža oližnica, ukupne duljine do 50 metara, veličine oka najmanje
8 mm,

- mreža gavunara, ukupne duljine do 60 metara, veličine oka od 10 do
12 mm,

- mreža girara, ukupne duljine do 120 metara, veličine oka od 15 do
17 mm,

- mreža menulara, ukupne duljine do 120 metara, veličine oka od 18 do
20 mm,

- mreža bukvara, ukupne duljine do 100 metara, veličine oka od 22 do
30 mm,

- mreža prostica, ukupne duljine do 200 metara, veličine oka od 32 do
50 mm,

- mreža poponica, ukupne duljine do 150 metara, maha 40 do 50 mm, popon
120 do 200, te visine mreže 1,5 m.

2. Vrše za lov riba i rakova

- do dvije (2) vrše za lov ribe najmanje promjera oka 30 milimetara,

- vrše za lov rakova najmanje promjera oka 60 milimetara.

3. Udičarski ribolovni alati

- ukupno do tri (3) komada odmeta, končanica, povlačnih povraza ili
panula,

- ukupno do pet (5) komada povraza s kukom za lov glavonožaca,

- jedan ili više parangala sa ukupno do dvije stotine (200) udica,

- osti bez uporabe svjetla.

Zabranjen je lov mrežom oližnicom u razdoblju od svibnja do konca lipnja,
gavunarom od veljače do konca travnja, girarom od svibnja do konca rujna,
poponicom od svibnja do 15. kolovoza i lov vršama za jastoge od rujna do
konca travnja.

U Velikom jezeru lov liganja s kukom bez uporabe osvjetljenja, u razdoblju
od 1. rujna do 31. prosinca tekuće godine, kao i lov gofova panulom, dozvoljen
je stanovnicima, vlasnicima i ovlaštenicima prava na nekretninama u naseljima
Goveđari, Soline, Babine kuće, Njivice i Pristaništa.

Zabranjena je uporaba ribolovnih alata koji nisu navedeni u stavku 1.,
2. i 3. ovoga članka.

Članak 30.

Kod obavljanja ribolova mrežama stajaćicama u plovilu se istodobno smije
nalaziti i u ribolovu istodobno rabiti najviše do 250 metara ukupne duljine
svih vrsta mreža stajaćica.

Kod obavljanja ribolova osobe s dozvolom ne smiju združivati alate i
opremu za ribolov.

Dva ili više ovlaštenika za ribolov ne smiju obavljati ribolov istim
plovilom.

Kod obavljanja ribolova u plovilu kojim se obavlja ribolov može se,
zbog sigurnosti ovlaštenika ribolova, još nalaziti jedna ili više osoba
čija se pomoć može koristiti kod obavljanja ribolova.

U obavljanju ribolova zabranjeno je rabiti plovilo s ugrađenim staklom
na dnu plovila ili druge naprave pomoću kojih je moguće gledati pod morem.

Članak 31.

Stanovnici, vlasnici i ovlaštenici prava na nekretninama u Nacionalnom
parku mogu dobiti dopuštenje za obavljanje ribolova alatima iz članka 29.
stavka 1. ovoga Pravilnika ako posjeduju povlasticu za obavljanje gospodarskog
ribolova ili odobrenje za mali ribolov.

Dozvola za obavljanje ribolova stanovnicima, vlasnicima i ovlaštenicima
prava na nekretninama u Nacionalnom parku izdaje se na vrijeme od 5 godina.

Dozvola prestaje važiti njenim istekom, iseljenjem imatelja dozvole
s područja Nacionalnog parka, ili prestankom vlasničkog ili ovlašteničkog
prava na nekretninama u Nacionalnom parku.

Članak 32.

U ribolovu uz korištenje ribolovnog alata prema odredbama članka 29.
ovoga Pravilnika dozvoljen je dnevni ulov do 7 kg po dozvoli.

Ulovljene ribe i druge lovine ne smiju se stavljati u promet.

Količina ulova iz stavka 1. ovoga članka može biti i veća ako se radi
o ulovu jedne ribe ili druge lovine teže od 7 kg.

Članak 33.

Zabranjen je lov, sakupljanje i vađenje školjkaša, trpova, ježinaca
i drugih morskih organizama na području Nacionalnog parka.

Dozvoljen je lov, sakupljanje i vađenje školjkaša, trpova, ježinaca
i drugih morskih organizama u znanstvene i obrazovne svrhe na temelju dopuštenja
Državne uprave.

*4. Istraživanje*

Članak 34.

Nacionalni park, kao područje višestrukih prirodnih i znanstvenih vrijednosti,
namijenjen je i znanstvenom istraživanju.

Za znanstveno istraživanje na području Nacionalnog parka, potrebno je
ishoditi dopuštenje Državne uprave.

Znanstvena istraživanja koja imaju za svrhu bolje upoznavanje prostora,
cjelokupnog ekosustava ili karakter praćenja (monitoringa), imaju prednost
pri dobivanju dopuštenja.

U dopuštenju iz stavka 2. ovoga članka utvrđuju se i uvjeti zaštite
prirode.

O izdanom dopuštenju za znanstveno istraživanje Državna uprava izvješćuje
Ministarstvo znanosti i tehnologije i Ustanovu.

Pravne i fizičke osobe koje su obavile istraživanje dužne su u roku
60 dana od dana isteka dopuštenog roka za istraživanje dostaviti izvješće
o rezultatima istraživanja Državnoj upravi.

Članak 35.

Znanstvena istraživanja koja bi ugrozila izvornost prirode u Nacionalnom
parku ili bi dovela do promjene staništa i izgleda krajobraza, ili uništavanja
geoloških, hidroloških, geomorfoloških i drugih vrijednosti, ili ugrožavanja
biljnih vrsta, ili rastjerivanja, uznemiravanja, hvatanja, ozljeđivanja
i ubijanja životinjskih vrsta nisu dozvoljena.

Članak 36.

Ustanova prati i nadzire istraživačke radnje u Nacionalnom parku.

Ustanova ima pravo prekinuti istraživačke radnje u slučaju da se istraživači
ne pridržavaju uvjeta utvrđenih u dopuštenju ili posebno dogovorenih s
Ustanovom o načinu i vremenu istraživanja, te ako istraživači svojom djelatnošću
i radnjama nanose štetu Nacionalnom parku.

*5. Zaštita kulturnih dobara*

Članak 37.

U Nacionalnom parku posebno su zaštićena spomenička područja, i to:

- otočić Sv. Marije s Benediktinskim samostanom,

- antički rezidencijalni kompleks (palača), ostaci starokršćanskih crkava,
rimske ville rusticae i ostaci terma (arheološki lokalitet) u Polačama,

- hidroarheološki lokaliteti u luci Polače, u podmorju otočića Pomeštak
i dr.,

- arheološki lokalitet u Pomeni,

- ostaci antičke utvrde na brdu Montokuca.

Zaštita navedenih spomenika kulture kao i drugih kulturnih dobara na
području Nacionalnog parka provodi se u skladu sa zakonom.

Zabranjeno je svako oštećivanje spomenika kulture.

Zabranjeno je iskopavanje i iznošenje arheoloških nalaza.

Radnje na spomenicima kulture mogu se obavljati samo na temelju dopuštenja
tijela državne uprave nadležnog za zaštitu spomenika kulture.

*6. Posjećivanje, razgledavanje i rekreacija*

6.1. POSJETITELJI

Članak 38.

Nacionalni park kao područje s naglašenim prirodnim, znanstvenim, kulturnim,
odgojno-obrazovnim i turističko-rekreativnim vrijednostima namijenjen je
posjećivanju i razgledavanju.

Ustanova donosi program (model) posjećivanja i razgledavanja kojim se
pobliže uređuju moguća mjesta posjećivanja, istovremeni broj posjetitelja
u tijeku dana, način posjećivanja i organiziranje prezentacijskog centra
Ustanove.

Članak 39.

Posjetitelji Nacionalnog parka mogu u njega ući samo na mjestima koja
su određena kao ulazi u Nacionalni park.

Za ulaz u Nacionalni park plaća se naknada Ustanovi.

Visinu naknade (cjenik) za ulaz u Nacionalni park utvrđuje Upravno vijeće
Ustanove uz suglasnost Državne uprave.

Ustanova je dužna cjenikom utvrditi povoljnije uvjeta posjećivanja i
razgledavanja (niže cijene ulaznice) za invalide Domovinskog rata, djecu
i mladež, te za organizirane posjete studenata.

Posjetitelji su dužni sačuvati ulaznicu za vrijeme boravka u Nacionalnom
parku.

Za vrijeme svog boravka, kretanja i razgledavanja Nacionalnog parka
posjetitelji su se dužni pridržavati uputa koje su napisane na ulaznici,
informativnim pločama, te drugim oznakama u Nacionalnom parku.

Ne smatraju se posjetiteljima prema ovom članku stanovnici, vlasnici
i ovlaštenici prava na nekretninama u Nacionalnom parku, članovi obitelji
i druge osobe koje su u privatnom posjetu u Nacionalnom parku.

Na članove obitelji i druge osobe koje su u privatnom posjetu stanovnika
Nacionalnog parka, ako nisu smješteni na prostoru temeljnog fenomena, a
žele posjetiti temeljni fenomen, primjenjuju se odredbe ovoga članka.

Članak 40.

Ulaz u temeljni fenomen Nacionalnog parka radi razgledavanja Velikog
i Malog jezera, te otočića Sv. Marije s Benediktinskim samostanom i dr.,
posebno je obilježen i nalazi se na prometnici Polače - Goveđari - Pristanište
kod Vrbovice, te na pješačkoj šetnici Pomena - Malo jezero.

Izvan ovih ulaza posjetitelji ne mogu ulaziti u zonu temeljnog fenomena.

Članak 41.

Unutar granica Nacionalnog parka dozvoljeno je kretanje posjetiteljima
samo na područjima, putevima i stazama koje su označene i namijenjene razgledavanju
i posjećivanju.

Pravce kretanja i mjesta koja se mogu posjećivati utvrđuje Ustanova.

Ustanova je dužna osigurati da pravci kretanja i mjesta koja se mogu
posjećivati budu odgovarajuće označeni.

Članak 42.

Kretanje posjetitelja izvan područja i staza iz članka 40. stavka 1.
i 2. ovoga Pravilnika dozvoljeno je samo uz pratnju zaposlenika Ustanove
ili osobe koju je ovlastila Ustanova.

Stanovnici, odnosno vlasnici i ovlaštenici prava na nekretninama u Nacionalnom
parku mogu se samostalno kretati i izvan područja i staza iz članka 40.
stavak 1. i 2. ovoga Pravilnika uz uvjete propisane ovim Pravilnikom.

6.2. PRIJEVOZ POSJETITELJA I PROMETOVANJE U NACIONALNOM PARKU

*6.2.1. Prijevoz posjetitelja i prometovanje*

Članak 43.

U Nacionalnom parku prijevoz posjetitelja i razgledavanje Nacionalnog
parka na području temeljnog fenomena (Veliko i Malo jezero, otočić Sv.
Marije i dr.) organizira Ustanova.

Iznimno, Ustanova može povjeriti prijevoz posjetitelja drugoj pravnoj
ili fizičkoj osobi na temelju provedenog natječaja.

O obavljanju djelatnosti iz stavka 2. ovoga članka Ustanova izdaje dopusnicu.

Članak 44.

U Nacionalnom parku vozila se mogu kretati po javnim prometnicama.

Na ostalim prometnicama, koje nisu javne prometnice, mogu se kretati
samo vozila Nacionalnog parka, drugih ovlaštenih pravnih i fizičkih osoba,
te stanovnika odnosno vlasnika i ovlaštenika prava na nekretninama u Nacionalnom
parku pod uvjetima propisanim ovim Pravilnikom.

Članak 45.

Prometovanje na cestama Nacionalnog parka unutar temeljnog fenomena
dopušteno je, uz uvjete utvrđene ovim Pravilnikom, samo za vozila Ustanove,
Hrvatske vojske, policije i javnih službi, te stanovnika, odnosno vlasnika
i ovlaštenika prava na nekretninama u Nacionalnom praku, a iznimno vozilima
drugih pravnih i fizičkih osoba koje uz odobrenje Ustanove obavljaju odgovarajuće
poslove na zaštiti i očuvanju prirodnih i kulturnih dobara, odnosno obavljaju
druge djelatnosti na području Nacionalnog parka za koje imaju dopuštenje
Ustanove ili Državne uprave.

Članak 46.

Na prometnicama Nacionalnog parka koje nisu javne mogu prometovati:
motorna vozila, traktori, radni strojevi, zaprežna vozila, elektromobili,
bicikli bez i sa pomoćnim motorom i turistički vlak.

Turistički vlak obavlja prometovanje prometnicom oko Velikog jezera,
a po potrebi i drugim prometnicama unutar Nacionalnog parka.

Sudionici u prometu dužni su upravljati vozilima uz prijeko potreban
oprez jer se putevima Nacionalnog parka kreću i životinje.

Članak 47.

Zabranjeno je prometovanje na prometnicama oko Velikog jezera vozilima
na motorni pogon, osim vozilima Ustanove i vozilima koja za to imaju dopuštenje
Ustanove, odnosno posebno ovlaštenje (vatrogasna vozila, vozila policije
i dr.), te vozilima stanovnika, vlasnika i ovlaštenika prava s ovog područja
Nacionalnog parka.

Članak 48.

Posjetitelji koji vozilima dolaze u obilazak Velikog i Malog jezera,
Babinih kuća, Njivica i Solina dužni su vozila parkirati na za to uređenom
parkiralištu na području Vrbovica ili u Pomeni.

Vožnja od parkirališta Vrbovica prema Pristaništu, Babinim kućama, Njivicama
i Solinama, kao i parkiranje dozvoljeno je samo vlasnicima vozila koji
stanuju u navedenim naseljima, vozilima Ustanove i vozilima koja za to
imaju dopuštenje.

Vlasnicima i ovlaštenicima prava na nekretninama (vinogradima u Velikoj
i Maloj Pomi, Gonoturu, Glogu, Glogovcu, Vrtu, Malom Gonoturu, Gonoturskoj
Lokvici i Bjejalki) dozvoljena je vožnja i parkiranje na određenim mjestima
uz dopuštenje Ustanove koje se izdaje za određeno razdoblje.

Ustanova je dužna osigurati prijevoz posjetitelja od parkirališta Vrbovica
do Solina, Babinih kuća i Njivica najmanje četiri puta dnevno, a po potrebi
i više puta.

Članak 49.

Na putevima Nacionalnog parka prednost u prometovanju imaju protupožarna
i druga specijalna vozila, turistički vlak i izletnici u organiziranoj
grupi - pješaci.

Kad su životinje u kretanju na prometnicama vozila moraju stati.

Članak 50.

Prometovanje vozila za snabdijevanje objekata i stanovnika u naseljima
oko Velikog jezera organizira se sukladno potrebama stanovnika.

Vozilima koja obavljaju snabdijevanje ustanova izdaje posebnu dopusnicu.

Članak 51.

Vozila se mogu parkirati na za to određenim i označenim mjestima.

Zabranjeno je parkiranje vozila na putevima Nacionalnog parka.

Na zelenim površinama Nacionalnog parka zabranjeno je kretanje, parkiranje
i zaustavljanje vozila, što uključuje bilo kakvo parkiranje vozila izvan
trake prometnice (ispod stabala i sl.).

Članak 52.

Po završetku radnog vremena vozila Ustanove parkiraju se na parkiralištu
Vrbovica ili na drugom parkirališnom mjestu o čemu odlučuje ravnatelj Ustanove.

Na Pristaništu mogu biti parkirana samo dežurna vozila Ustanove i vatrogasna
vozila.

Iznimno, na Pristaništu se može organizirati dovoženje i prihvat posjetitelja
autobusom za posjetitelje koji organizirano posjećuju otočić Sv. Mariju
(Benediktinski samostan).

Članak 53.

Za turistički vlak kao radno stajalište određuje se prostor na Pristaništu.

Članak 54.

Mjesta za parkiranje motornih vozila državnih tijela i javnih službi
mogu se odrediti i posebnom odlukom Ustanove.

Članak 55.

Brzina kretanja vozila na motorni pogon na putevima Nacionalnog parka
unutar temeljnog fenomena je:

- za izletnički vlak, traktore i radne strojeve do 20 km/h,

- za autobuse, teretna i kombi vozila do 30 km/h,

- za osobna vozila do 40 km/h.

Brzina kretanja vozila na motorni pogon na javnim putevima u Nacionalnom
parku ograničena je na 60 km/h.

Članak 56.

Na pitanja koja nisu uređena ovim Pravilnikom, a odnose se na ponašanje
u prometu, neposredno će se primjenjivati odredbe zakona i drugih propisa
koji uređuju ponašanje sudionika u prometu.

Članak 57.

Za regulaciju prometa u skladu s ovim Pravilnikom, na prometnicama Nacionalnog
parka postavljaju se prometni znakovi, sukladno zakonu i propisima donesenim
na temelju zakona, vodeći računa o estetskim vrijednostima prostora.

Članak 58.

Kontrolu i reguliranje prometa, kontrolu vozila, vozača i drugih sudionika
u prometovanju na putevima Nacionalnog parka obavljaju nadzornici i druge
ovlaštene osobe.

Članak 59.

Protiv prekršitelja prometnih propisa, ovlaštene osobe poduzimaju mjere
u skladu sa zakonom, drugim propisima o prometovanju i ovim Pravilnikom.

Nadzornik Nacionalnog parka kontrolu prometa obavlja sukladno ovom Pravilniku
i može poduzeti samo mjere propisane ovim Pravilnikom.

*6.2.2. Plovidba i privez plovila*

Članak 60.

Prijevoz gostiju hotela i posjetitelja na Velikom jezeru obavlja se
plovilima Ustanove, a može se obavljati i plovilima i drugih pravnih i
fizičkih osoba kojima to Ustanova odobri.

Prednost u obavljanju djelatnosti prijevoza sukladno stavku 1. ovoga
članka imaju stanovnici Nacionalnog parka.

Fizičke i pravne osobe koje obavljaju prijevoz gostiju hotela i posjetitelja
dužne su pridržavati se odredaba ovoga Pravilnika, a prijevoz obavljaju
prema uvjetima i na način koji odredi Ustanova.

U Malo jezero dozvoljen je ulazak samo plovilima na vesla.

Članak 61.

U Velikom jezeru i kanalu Soline dozvoljena je plovidba i privez plovila
stanovnicima, odnosno vlasnicima i ovlaštenicima prava na nekretninama
u Goveđarima, Babinim kućama, Njivicama, Velikoj lozi, Pristaništu, Solinama,
kao i na plovilima Ustanove.

Ustanova je dužna organizirati priveze osobama iz stavka 1. ovoga članka
u Babinim kućama, Pristaništu, Solinama i na otočiću sv. Marije.

U kanal Soline i Veliko jezero dozvoljeno je uplovljavanje plovilima
tijela državne uprave i javnih službi u obavljanju poslova iz njihove nadležnosti.

Brzina plovila u kanalu Soline i Velikom jezeru ograničena je na 5 čvorova
i to za sva plovila koja su ovlaštena voziti u kanalu Soline i Velikom
jezeru uključujući i plovila Ustanove.

Članak 62.

Stalni i privremeni privez plovila u drugim lukama i privezištima na
području Nacionalnog parka mogu imati stanovnici Nacionalnog parka, vlasnici
i ovlaštenici prava na nekretninama u Nacionalnom parku, te pravne i fizičke
osobe koje obavljaju djelatnost na području Nacionalnog parka.

Za stalno ili privremeno privezište potrebno je ishoditi i posebno dopuštenje
Ustanove.

Članak 63.

Izvan prostora koja su Prostornim planom i odlukom Ustanove određena
kao mjesta za stalni i privremeni privez plovila, nije dopušteno privezivati
niti sidriti plovila.

Mjesta za sidrenje utvrđuje Ustanova.

Mjesta na kojima je dopušten stalni ili privremeni privez i sidrenje
moraju biti odgovarajuće označena osim stalnih privezišta stanovnika, odnosno
vlasnika i ovlaštenika prava na nekretninama ovog dijela Nacionalnog parka.

Članak 64.

Radi spriječavanja nedozvoljene plovidbe u vodama Nacionalnog parka
postavljaju se vidljive oznake.

Članak 65.

Kretanje plovila posjetitelja u vodama Nacionalnog parka dozvoljeno
je uz dopuštenje Ustanove.

Korisnici odnosno vlasnici plovila koji nemaju odgovarajuće dopuštenje
Ustanove, a zateknu se u vodama Nacionalnog parka, dužni su napustiti vode
Nacionalnog parka ili pribaviti dopuštenje za plovidbu.

Pod dopuštenje za plovidbu u smislu ovoga članka razumijeva se plaćanje
naknade i dobivanje ulaznice za ulazak plovila u Nacionalni park, odnosno
za kretanje plovila po vodama Nacionalnog parka.

Visina naknade iz stavka 3. ovoga članka ovisi o veličini plovila i
broju dana namjeravanog zadržavanja plovila u vodama Nacionalnog parka.

Iznos naknade za plovila određuje Upravno vijeće Ustanove cjenikom kojeg
donosi uz suglasnost Državne uprave.

Članak 66.

U Velikom jezeru, posebno lukama Pomena i Polača te na drugim organiziranim
privezištima, kao i na bilo kojem drugom dijelu Nacionalnog parka, ne smije
se ispuštati u more onečišćenu vodu i otpadna ulja, niti prazniti brodske
sanitarne uređaje.

U manjim plovilima, koja nemaju spremnike za onečišćenu vodu, dok su
na privezištu ili sidrištu, zabranjena je uporaba sanitarnog čvora (WC)
i ispuštanje onečišćene vode iz sudopera.

Ustanova je dužna osigurati uporabu sanitarnog čvora i tuševa za posade
plovila i za druge osobe koje se nalaze na plovilu na organiziranom privezištu
ili sidrištu.

Plovilima za koje se utvrdi da ispuštaju onečišćene vode i otpadna ulja,
osim provođenja postupka propisanog ovim Pravilnikom i naplate novčane
kazne, naredit će se isplovljavanje iz voda Nacionalnog parka.

Na svim organiziranim privezištima Ustanova osigurava odnošenje smeća
i otpada.

Zabranjeno je bacanje smeća i otpada u more, otpadnog ulja, te odlaganje
na kopnu na mjestima koja nisu posebno određena za tu namjenu.

Članak 67.

Hotel "Odisej" dužan je osigurati uvjete propisane člankom 66. stavkom
3. ovoga Pravilnika na dijelu obale ispred hotela, koja je uređena kao
privezište plovila, te osigurati pružanje odgovarajućih usluga za velike
i male brodove na privezištu (jedrenjaci, jahte, gliseri i dr.), a posebno
pružiti usluge na privezištu u svezi osiguranja plovilima struje i vode,
uporabe sanitarnog čvora i tuše kabine.

Hotel "Odisej" i Ustanova dužni su sklopiti ugovor kojim će odrediti
međusobne odnose u svezi pružanja odgovarajućih usluga plovilima privezanim
na privezištu ispred hotela "Odisej".

Radi sprječavanja mogućih većih onečišćenja mora i podmorja u luci Pomena
brodovi koji su namijenjeni krstarenju s većim brojem putnika mogu biti
na vezu ispred hotela do 22 sata, a nakon toga vremena dužni su napustiti
vez i otploviti do određenog sidrišta.

Članak 68.

Privezišta i sidrišta u Nacionalnom parku organizira Ustanova u skladu
s Prostornim planom.

Ustanova može povjeriti organiziranje privezišta i sidrišta drugim pravnim
i fizičkim osobama uz uvjete propisane ovim Pravilnikom i ugovorom kojim
se uređuju međusobni odnosi.

Prednost organiziranju privezišta i sidrišta imaju stanovnici Nacionalnog
parka, odnosno vlasnici i ovlaštenici prava na nekretninama u Nacionalnom
parku.

Za korištenje privezišta i sidrišta Ustanova naplaćuje naknadu, osim
stanovnicima, vlasnicima i ovlaštenicima prava na nekretninama u Nacionalnom
parku.

Iznos i uvjete naplate naknade utvrđuje Ustanova uz suglasnost Državne
uprave.

Članak 69.

Na organiziranim privezištima i sidrištima postavljaju se blokovi s
lancima na koje se vežu plovila. Svaki lanac ima oznaku mjesta sidrenja.

6.3. BORAVAK GOSTIJU - KORISNIKA UGOSTITELJSKO-TURISTIČKIH USLUGA
I POSJETITELJA IZLETNIKA

Članak 70.

U Nacionalni park dolaze osobe koje obavljaju poslove i radne zadaće
za koje su ovlašteni (zaposlenici, osobe koje obavljaju dopuštenu djelatnost,
službene osobe i dr.), poslovni suradnici, gosti stanovnika Nacionalnog
parka i vlasnika objekata u Nacionalnom parku, gosti-korisnici ugostiteljskih
i turističkih usluga i posjetitelji-izletnici.

Članak 71.

U cilju osobne sigurnosti gostiju i zaštite Nacionalnog parka posjetitelji
i gosti ne mogu se noću kretati šumama Nacionalnog parka osim prometnicama
i osvijetljenim šetnicama.

Članak 72.

Posjetitelji dolaze na područje Nacionalnog parka u organiziranim grupama
ili pojedinačno.

Prihvat posjetitelja radi razgledavanja organizira Ustanova samostalno
ili u suradnji s hotelom "Odisej", odnosno drugim ovlaštenim organizatorom
posjete.

Članak 73.

Vodiči Ustanove, prilikom prihvata posjetitelja preporučit će i voditi
računa o tome da izletnici-posjetitelji:

- ne izostaju iz grupe s kojom su došli,

- ne puše, osim na za to određenim mjestima,

- koriste postavljene sanitarne uređaje,

- ne oštećuju i uznemiravaju živi svijet,

- ne oštećuju ostale dijelove prirode i kulturna dobra.

Članak 74.

Na području Nacionalnog parka zabranjeno je kampiranje odnosno logorovanje.

Iznimno, uz dopuštenje Ustanove, može se odobriti kampiranje odnosno
logorovanje istraživačkim skupinama.

Članak 75.

Na području Nacionalnog parka zabranjeno je slobodno kretanje pasa.

Psi se mogu držati vezani ili u ograđenom prostoru, te voditi na uzici.

Članak 76.

Zabranjeno je loženje vatre izvan naselja i mjesta koja su posebno označena
za tu namjenu.

6.4. KUPANJE I OBAVLJANJE PODVODNIH AKTIVNOSTI

Članak 77.

Na području Nacionalnog parka kupanje je dozvoljeno na svim mjestima,
osim na kojima je zabranjeno.

Mjesta na kojima je kupanje zabranjeno moraju se vidno označiti.

Članak 78.

U Malom jezeru nisu dopuštene podvodne aktivnosti (ronjenje).

Članak 79.

U cilju upoznavanja podmorskog krajobraza i živog svijeta u moru u vodama
Nacionalnog parka dopušteno je obavljanje podvodnih aktivnosti (športsko-rekreacijsko
ronjenje i podvodno snimanje) uz dopuštenje Državne uprave.

Ustanova na temelju dopuštenja Državne uprave donosi godišnji program
organiziranja podvodnih aktivnosti.

Sudionici podvodnih aktivnosti plaćaju naknadu koju utvrđuje Upravno
vijeće Ustanove.

6.5. REKREACIJA

Članak 80.

Nacionalni park kao područje s naglašenim rekreativnim vrijednostima
namijenjeno je i rekreativnim aktivnostima.

Organizirane rekreativne aktivnosti dozvoljene su samo na za to unaprijed
predviđenim i označenim mjestima.

Ustanova, pored rekreativnih aktivnosti propisanih ovim Pravilnikom,
uz suglasnost Državne uprave, organizira i druge vrste dozvoljenih rekreativnih
aktivnosti te utvrđuje mjesta predviđena za obavljanje tih aktivnosti.

Ustanova je dužna osigurati da mjesta predviđena za organiziranu rekreaciju
budu odgovarajuće označena.

Organizirane rekreativne aktivnosti provodi Ustanova.

Organiziranje rekreativnih aktivnosti Ustanova može povjeriti drugim
pravnim i fizičkim osobama uz uvjete propisane ovim Pravilnikom.

Prednost za organiziranje rekreativnih aktivnosti imaju stanovnici Nacionalnog
parka, odnosno vlasnici i ovlaštenici prava na nekretninama u Nacionalnom
parku.

*7. Poljoprivreda i stočarstvo*

Članak 81.

Na području Nacionalnog parka zabranjena je uspostava novih poljoprivrednih
površina, izgradnja i uspostava farmi za uzgoj domaćih i divljih životinja.

Dozvoljeno je obavljanje poljoprivrede i stočarstva na tradicionalan
način.

*8. Obavljanje djelatnosti*

Članak 82.

U Nacionalnom parku dozvoljene su djelatnosti koje ne ugrožavaju izvornost
prirode i kojima se ne koriste u gospodarske svrhe prirodna dobra, uz ishođenje
uvjeta zaštite prirode koje utvrđuje Državna uprava.

Pravne i fizičke osobe koje obavljaju djelatnosti na području Nacionalnog
parka dužne su postupati u skladu sa zakonom, Prostornim planom, provedbenim
propisima donesenim na temelju zakona i ovim Pravilnikom.

Za obavljanje djelatnosti na području Nacionalnog parka potrebno je
dopuštenje Ustanove.

Za izdavanje dopuštenja plaća se naknada čiji iznos utvrđuje Upravno
vijeće Ustanove.

Stanovnici Nacionalnog parka, odnosno vlasnici i ovlaštenici prava na
nekretninama u Nacionalnom parku mogu u svojim objektima obavljati ugostiteljske,
turističke i druge dopuštene djelatnosti bez plaćanja naknade Ustanovi
i bez sklapanja posebnog ugovora s Ustanovom.

Ako Ustanova ustupa obavljanje određene djelatnosti drugoj pravnoj ili
fizičkoj osobi, provodi se natječajni postupak na način propisan statutom
Ustanove.

Članak 83.

Radi prodaje suvenira, tiskovina, duhana, razglednica, nakita i sl.,
ili radi pružanja jednostavnijih usluga jela i pića na području Nacionalnog
parka, mogu se postavljati kiosci, štandovi, automati za prodaju sladoleda
i slične naprave (privremeni objekti).

Mjesto, vrstu, uvjete i korisnike prava za postavljanje privremenih
objekata određuje Upravno vijeće Ustanove.

Dozvolu za postavljanje privremenih objekata izdaje Državna uprava.

Prednost za postavljanje privremenih objekata imaju stanovnici, odnosno
vlasnici i ovlaštenici prava na nekretninama u Nacionalnom parku.

Za korištenje privremenog objekta plaća se naknada Ustanovi čiji iznos
utvrđuje Upravno vijeće Ustanove, te druge naknade u skladu sa zakonom.

Članak 84.

Na području Nacionalnog parka mogu se postavljati informativni natpisi
(panoi, ploče ili druge oznake) vodeći računa o estetskim vrijednostima
prostora uz dopuštenje Ustanove.

Dopuštenjem iz stavka 1. ovoga članka utvrđuju se uvjeti za postavljanje
informativnih natpisa.

Članak 85.

Fizičke i pravne osobe koje imaju trajnu potrebu za prometovanjem po
prometnicama na kojima je promet ograničen, moraju za prometovanje imati
dopuštenje Ustanove.

U slučaju da fizičke i pravne osobe imaju potrebu za jednokratnim prometovanjem
po prometnicama gdje je promet ograničen, ovlaštena osoba Ustanove može
usmeno odobriti prometovanje.

Odredbe stavka 1. ovoga članka ne odnose se na Hrvatsku vojsku, policiju,
te druga tijela državne uprave i javne službe u obavljanju poslova iz svog
djelokruga, kao i na stanovnike, odnosno vlasnike i ovlaštenike prava na
nekretninama toga područja Nacionalnog parka.

Članak 86.

Na području Nacionalnog parka nije dozvoljeno snimanje ili fotografiranje
u komercijalne svrhe bez dopuštenje Ustanove.

Za izdavanje dopuštenja plaća se naknada čiji iznos utvrđuje Ustanova.

Ne smatra se snimanje u komercijalne svrhe ako se radi u cilju promicanja
Nacionalnog parka, te obrazovne i znanstvene svrhe.

Članak 87.

S pravnim i fizičkim osobama koje obavljaju djelatnost na području Nacionalnog
parka Ustanova sklapa ugovor kojim se uređuju međusobni odnosi sukladno
uvjetima zaštite prirode koje utvrđuje Državna uprava, i ovom Pravilniku.

III. PROTUPOŽARNA ZAŠTITA

Članak 88.

Protupožarnu zaštitu Nacionalnog parka provodi Ustanova te u cilju preventivnih
protupožarnih mjera organizira i osigurava:

- stalnu osmatračno-dojavnu službu, koju obavljaju djelatnici Ustanove;

- stalnu prohodnost puteva i staza kroz šume i šumsko zemljište;

- ispravnost uređaja za gašenje požara i njihovo stalno tehničko osuvremenjivanje;

- zabranu loženja vatre izvan naselja i mjesta koja su posebno označena
i određena za tu namjenu.

Mjere protupožarne zaštite Nacionalnog parka djelatnici Ustanove provode
u skladu s Pravilnikom o zaštiti od požara, Procjenom ugroženosti od požara
i Planom zaštite od požara.

Mjere protupožarne zaštite na području Nacionalnog parka dužne su primjenjivati
i provoditi sve pravne i fizičke osobe na tom području.

Članak 89.

Protupožarnu zaštitu na području Nacionalnog parka organizira i provodi
Ustanova u suradnji s profesionalnim i dobrovoljnim društvima, te nadležnim
tijelima državne uprave.

Radi preventivne zaštite od požara Ustanova organizira osmatračko-dojavnu
službu na Montokucu i Planjku, sa središnjom službom u sjedištu Ustanove
na Pristaništu.

Članak 90.

U cilju osiguranja protupožarne zaštite Ustanova uspostavlja sustav
preventivne zaštite od požara, gradi i održava protupožarne puteve, prosjeke
i helidrome, te osigurava odgovarajuću opremu za gašenje požara.

Protupožarni putevi protežu se od središnje točke na Pristaništu u sljedećim
pravcima:

- Pristanište - Veliki Most, vrata od Solina

- Pristanište - Mali Most, Veliki Most, vrata od Solina - južna strana

- Pristanište - Goveđari - Pomena - Kulijer

- Pristanište - Polače - Crna Klada

- Mali Most - Velika Poma

- Mali Most - Poma - Bregoćuh

- Fontana Brežukovac Brekalci

- Brekalci - Kneže Polje

- Prvočani - Kamen Prvočani

- Raspjažje - Dobra Njiva

- Crna Klada - Ivanje Polje

- Mali Popovac Dolac - Kotli.

Radi poboljšanja protupožarne zaštite, Ustanova je dužna osposobiti,
odnosno izgraditi sljedeće protupožarne puteve:

- Podmotukoc

- Jarište - Crjene Stjene - Veliki Dolac - Srednji Dolac - Mali Dolac
- Lenga Lokvica - Veliki Gonotur - Mali Gonotur - Kavalo Zapračarica

- Dubravica Barbariol - Žukova Gora - Vresovac

- Vukov Brijeg - Pištet Mali - Grabovik - Glunča Dolina

- Glunča Dolina - Veliki Planjak - Vukov Brijeg - Pobriježe - Polače

- Dnotočilo - Zameđa - Pristanište - Babine kuće

- Goveđari - Crkva Sv. Nikole - Babine kuće

- Lokvica - Gonoturska vala

- Velika Poma - Lokva

- Mali Popov Dolac - Kotlin

- Pod Mala Poma - Sikirica.

Na protupožarnim putevima na kojima se ne mogu mimoići vatrogasna vozila
grade se ugibališta svakih 250 do 300 metara.

Članak 91.

Ustanova skrbi o izgradnji, održavanju i prohodnosti protupožarnih puteva,
staza i prosjeka, te o održavanju i ispravnosti helidroma (Soline, Klanjak,
Rt. Goli i dr.) sukladno Planu zaštite od požara.

Članak 92.

Protupožarni putevi spajaju se sustavom prosjeka.

Sustavi protupožarnih putova povezani su vertikalno šumskim prosjecima
i stazama nogostupa do 1,5 m.

Članak 93.

Radi osiguranja provoznosti vatrogasnih vozila zabranjeno je parkiranje
na svim prometnicama Nacionalnog parka.

Za posebno određena parkirna mjesta Ustanova daje suglasnost.

Stanovnici, odnosno vlasnici i ovlaštenici prava na nekretninama u Nacionalnom
parku mogu koristiti parkirna mjesta bez suglasnosti Ustanove na nekretninama
koje posjeduju uz uvjet da ne ometaju prolaznost drugih vozila.

Članak 94.

U slučaju požara do dolaska područnog vatrogasnog zapovjednika gašenjem
požara rukovodi ravnatelj Ustanove ili druga ovlaštena osoba.

Članak 95.

Pored zabrane loženja vatre na području Nacionalnog parka, osim na za
to posebno određenim mjestima, u Nacionalnom parku zabranjeno je skladištenje
i manipuliranje zapaljivim i eksplozivnim tvarima i sredstvima bez dopuštenja
Ustanove i poduzimanje preventivnih sigurnosnih mjera zaštite.

Odredbe stavka 1. ovoga članka ne odnose se na Hrvatsku vojsku.

Ustanova je dužna izgraditi spremnik za gorivo na lokalitetu Tatinica
za svoje potrebe kao i za potrebe stanovnika Nacionalnog parka, te drugih
pravnih i fizičkih osoba koje obavljaju dopuštenu djelatnost na području
Nacionalnog parka.

Do izgradnje spremnika za gorivo na lokalitetu Tatinice stanovnicima,
odnosno vlasnicima i ovlaštenicima prava na nekretninama u Nacionalnom
parku dopušteno je skladištenje i manipuliranje gorivom kao i do sada uz
uvjet da podatke o mjestu gdje se nalazi gorivo dostave Ustanovi, te da
prilikom manipuliranja gorivom osiguraju i provedu propisane i uobičajene
preventivne, sigurnosne mjere zaštite.

Članak 96.

Ustanova neposredno nadzire primjenu propisa u svezi sa zaštitom od
požara, te osigurava potrebite mjere zaštite, a posebno protupožarnu opremu
i osposobljeno ljudstvo za gašenje požara.

IV. OZNAKE UNUTAR NACIONALNOG PARKA

Članak 97.

Označavanja na području Nacionalnog parka obavljaju se sukladno ovome
Pravilniku i elaboratu (modelu) označavanja kojeg donosi Ustanova uz suglasnost
Državne uprave.

Jezično označavanje obvezno je na hrvatskom i engleskom jeziku.

Jezično označavanje može biti i na nekom drugom stranom jeziku o čemu
odlučuje Ustanova.

Članak 98.

Granice Nacionalnog parka označavaju se tablama s natpisom: Nacionalni
park "Mljet", i to na mjestima gdje se ulazi u Nacionalni park, kao i na
drugim pogodnim mjestima sukladno elaboratu označavanja.

V. NADZOR I UPRAVNE MJERE

Članak 99.

Nadzor nad provođenjem ovoga Pravilnika provodi Državna uprava, druga
tijela državne uprave u sklopu svojih nadležnosti i Ustanova.

Članak 100.

Neposrednu zaštitu u Nacionalnom parku obavljaju nadzornici.

Članak 101.

Nadzornik Nacionalnog parka ima službenu iskaznicu.

Službenom iskaznicom dokazuje se službeno svojstvo, identitet i ovlasti
nadzornika.

Službena iskaznica pravokutnog je oblika veličine 85¤55 mm, presvučena
plastičnim materijalom.

Prednja strana iskaznice u gornjem desnom dijelu sadrži znak i naziv
Ustanove, a ispod naziva velikim slovima piše: "SLUŽBENA ISKAZNICA NADZORNIKA".
U lijevom dijelu prednje strane nalazi se mjesto za fotografiju nadzornika
(25¤32 mm), a ispod teksta "Službena iskaznica nadzornika" označuje se
mjesto za potpis nadzornika.

Poleđina Službene iskaznice sadrži tekst: "OVLAST ZA OBAVLJANJE POSLOVA
NADZORNIKA NACIONALNOG PARKA žMLJETž", evidencijski broj Službenice iskaznice,
datum izdavanja, mjesto za pečat i mjesto za potpis ravnatelja Ustanove.

Članak 102.

O izdatim Službenim iskaznicama Ustanova vodi evidenciju.

Evidencija iz stavka 1. ovoga članka vodi se u upisniku Ustanove koji
sadrži: ime i prezime nadzornika kojemu je izdana Službena iskaznica, evidencijski
broj Službene iskaznice, datum izdavanja Službene iskaznice, te odjeljak
za napomenu.

Nadzornik koji izgubi Službenu iskaznicu ili na drugi način ostane bez
nje dužan je o tome izvijestiti ravnatelja Ustanove.

Nova Službena iskaznica izdat će se nadzorniku nakon što je gubitak,
odnosno nestanak Službene iskaznice nadzornik prijavio ravnatelju Ustanove.

Nadzornik kojemu prestaje radni odnos u Ustanovi ili koji bude razriješen
dužnosti nadzornika, dužan je, nakon prestanka radnog odnosa ili nakon
razriješenja, Službenu iskaznicu predati ravnatelju Ustanove.

Članak 103.

Nadzornik Nacionalnog parka ima propisanu odoru na kojoj je znak Nacionalnog
parka.

Izgled i boju odore propisuje Upravno vijeće Ustanove.

Članak 104.

Nadzornik Nacionalnog parka smije za vrijeme obavljanja službe nositi
oružje ako za to ima posebno ovlaštenje nadležnog tijela.

Vrstu, uvjete i vrijeme nošenja oružja za vrijeme obavljanja službe
određuje ravnatelj Ustanove u skladu sa zakonom.

Članak 105.

Ako se nadzorniku prilikom provođenja nadzora pruži fizički otpor, odnosno
ako se takav otpor osnovano očekuje, nadzornik može zatražiti pomoć ovlaštenih
službenih osoba nadležne policijske uprave.

Članak 106.

Nadzornik je u obavljanju nadzora odgovoran ravnatelju Ustanove i Državnoj
upravi ako propusti poduzeti, odnosno odrediti mjere ili radnje, koje je
po zakonu ili ovom Pravilniku bio dužan poduzeti odnosno odrediti, ako
prekorači svoje zakonom i ovim Pravilnikom utvrđene ovlasti, ako ne podnese
prijavu, odnosno ne obavijesti ravnatelja Ustanove odnosno Državnu upravu,
a po potrebi i drugo tijelo, o nedostacima i nepravilnostima koje je utvrdio
u provođenju nadzora u Nacionalnom parku.

Članak 107.

Protiv fizičke ili pravne osobe koja obavlja radnje protivne odredbama
ovoga Pravilnika nadzornik Nacionalnog parka, pored ovlaštenja iz članka
108. i 109. ovoga Pravilnika, ovlašten je naplatiti kaznu na licu mjesta,
podnijeti zahtjev za pokretanje prekršajnog postupka, te prijavu zbog privrednog
prijestupa ili kaznenog dijela.

Članak 108.

U obavljanju nadzora nadzornik Nacionalnog parka ovlašten je:

- zatražiti od posjetitelja osobnu iskaznicu ili drugu ispravu na temelju
koje se može utvrditi identitet posjetitelja,

- pregledati prtljagu i prijevozno sredstvo posjetitelja,

- pregledati ulov i sredstva za ribolov posjetitelja kao i druge osobe
radi utvrđivanja da li je ribolov obavljen u skladu s ovim Pravilnikom,

- zatražiti predočenje dopuštenja za obavljanje određene djelatnosti
ili za kretanje po Nacionalnom parku kada je to propisano ovim Pravilnikom,

- pregledati osobu, koja nije službena niti ovlaštena osoba, ako se
osnovano sumnja da nosi oružje na području Nacionalnog parka protivno odredbama
ovoga Pravilnika,

- poduzimati i druge radnje i mjere potrebite za provođenje reda u Nacionalnom
parku propisanog ovim Pravilnikom.

Članak 109.

Nadzornik Nacionalnog parka ovlašten je:

- privremeno oduzeti opremu ako je osoba zatečena u obavljanju nedopuštenih
radnji u Nacionalnom parku tom opremom;

- privremeno oduzeti oružje koje nosi neovlaštena osoba, te osoba zatečena
u krivolovu;

- oduzeti i drugi protupravno prisvojeni dio žive i nežive prirode koji
pripadaju Nacionalnom parku, te privremeno oduzeti sredstva kojima je izvršeno
protupravno prisvajanje;

- zabraniti prodaju robe koja se na području Nacionalnog parka prodaje
bez dopuštenja Ustanove;

- privremeno oduzeti robu koja se na području Nacionalnog parka prodaje
suprotno odredbama ovoga Pravilnika;

- zabraniti na licu mjesta vožnju osobi koja ne posjeduje propisano
dopuštenje odnosno ulaznicu;

- zabraniti na licu mjesta obavljanje prijevozničke usluge koja se obavlja
bez dopuštenja Ustanove;

- zabraniti na licu mjesta obavljanje rekreacijskih i drugih aktivnosti
koje se organiziraju i provode suprotno odredbama ovoga Pravilnika;

- zabraniti na licu mjesta kopanje, odnosno odvođenje kamena, šljunka,
pijeska i zemlje, koja se obavlja suprotno odredbama ovoga Pravilnika;

- zabraniti na licu mjesta sječu šume, ribolov, lov i druge aktivnosti
koje se nedopušteno obavljaju, ili se obavljaju suprotno odredbama ovoga
Pravilnika;

- narediti uklanjanje objekata koji su postavljeni bez dopuštenja ili
protivno dopuštenju, odnosno suprotno odredbama ovoga Pravilnika;

- narediti izvršenje obveze, ako u postupku kontrole utvrdi da se one
ne obavljaju prema odredbama ovoga Pravilnika;

- zabraniti obavljanje svake radnje i djelatnosti koje se obavljaju
suprotno odredbama ovoga Pravilnika;

- naplatiti novčanu kaznu.

Članak 110.

Ako fizičke ili pravne osobe ne postupe po rješenju nadzornika Nacionalnog
parka donesenom u obavljanju nadzora, nadzornik može, u opravdanim slučajevima
i kada je to po prirodi obveze, narediti izvršenje obveze putem trećih
osoba ili u skladu sa zakonom provesti postupak naplate troškova od osobe
koja je bila dužna postupiti po rješenju.

Članak 111.

Oružje, opremu ili alat utvrđen člankom 109. ovoga Pravilnika nadzornik
može privremeno oduzeti, do donošenja rješenja o izvršenom prekršaju, presude
o izvršenom privrednom prijestupu ili kaznenom djelu.

U privremenom oduzimanju predmeta nadzornik izdaje potvrdu s točno označenim
oduzetim predmetima po vrsti i količini.

Ustanova je dužna osigurati uvjete za održavanje i čuvanje privremeno
oduzetih predmeta.

Članak 112.

Ako nadzornik utvrdi da je povredom propisa učinjen prekršaj, odnosno
privredni prijestup ili kazneno djelo, dužan je bez odgađanja, a najkasnije
u roku 8 dana od dana sastavljanja zapisnika, podnijeti zahtjev za pokretanje
prekršajnog postupka nadležnom prekršajnom sudu, odnosno prijavu za privredni
prijestup ili kaznenu prijavu drugom nadležnom tijelu.

Uz zahtjev za pokretanje prekršajnog postupka, odnosno prijavu drugom
nadležnom tijelu, prilaže se zapisnik o činjenicama utvrđenim prilikom
obavljanja nadzora.

Članak 113.

U postupku provođenja nadzora kad nadzornik izriče upravnu mjeru donosi
rješenje.

Žalba protiv rješenja o upravnoj mjeri može se izjaviti Državnoj upravi.

Žalba se izjavljuje putem Ustanove.

Žalba ne zadržava izvršenje rješenja.

Članak 114.

Nadzornik je dužan rješenje iz članka 113. ovoga Pravilnika donijeti
i uputiti stranci bez odgađanja, a najkasnije u roku 8 dana od dana sastavljanja
zapisnika.

Protiv rješenja nadzornika o određivanju upravne mjere stranka može
u roku 8 dana od dana dostave rješenja izjaviti žalbu Državnoj upravi.

Ako nadzornik nađe da je podnijeta žalba dopuštena, pravovremena i izjavljena
od ovlaštene osobe, a nije novim rješenjem zamijenio rješenje koje se žalbom
pobija, dužan je u roku 3 dana od dana primitka, žalbu uputiti na rješavanje
Državnoj upravi.

Državna uprava je dužna rješenje o žalbi donijeti i dostaviti stranci
u roku 30 dana računajući od dana primitka uredno predane žalbe.

Članak 115.

Zaključak o dozvoli izvršenja rješenja nadzornik je dužan donijeti bez
odgađanja, a najkasnije u roku 8 dana od dana kad je rješenje postalo izvršno.

Troškove izvršenja snosi stranka koja je bila dužna izvršiti upravnu
mjeru.

Članak 116.

Na vođenje postupka u svezi izricanja upravnih mjera propisanih ovim
Pravilnikom primjenjuju se odredbe Zakona o općem upravnom postupku.

Članak 117.

Nadzornik Nacionalnog parka ovlašten je naplatiti novčanu kaznu na licu
mjesta za prekršaje propisane člankom 121., 122., 123. i 124. ovoga Pravilnika.

O naplaćenoj kazni na mjestu prekršaja izdaje se potvrda.

Ako prekršitelj iz bilo kojeg razloga ne plati kaznu na mjestu prekršaja,
može to učiniti u roku 8 dana od dana kad je učinjen prekršaj.

Ako osoba koja je učinila prekršaj odbije platiti kaznu na mjestu prekršaja
ili ne plati kaznu u roku od 8 dana, nadzornik podnosi zahtjev za pokretanje
prekršajnog postupka nadležnom prekršajnom sudu radi utvrđivanja prekršajne
odgovornosti sukladno ovom Pravilniku i Zakonu o zaštiti prirode.

Uz zahtjev za pokretanje prekršajnog postupka prilaže se zapisnik o
činjenicama utvrđenim prilikom nadzora i o odbijanju plaćanja kazne na
mjestu prekršaja, odnosno u roku utvrđenom stavkom 4. ovoga članka.

Članak 118.

Nadzornik je dužan voditi očevidnik o obavljenim nadzorima i poduzetim
mjerama.

Način vođenja očevidnika utvrđuje ravnatelj Ustanove.

VI. KAZNENE ODREDBE

Članak 119.

Novčanom kaznom od 2.000,00 do 15.000,00 kn kaznit će se za prekršaj
pravna osoba ako:

1. izvrši radnje kojima se ugrožavaju, oštećuju ili uništavaju geomorfološke,
paleontološke, krajobrazne i druge vrijednosti nežive prirode (članak 6.
stavak 1.);

2. gradi objekte ili izvodi građevinske radove kao i druge radnje, bez
ishođenja uvjeta zaštite prirode i dopuštenja Ustanove (članak 7.);

3. vadi kamen, šljunak, pijesak i dr. i mijenja krajobraz (članak 8.
stavak 1.);

4. istražuje, eksploatira mineralne sirovine i podiže postrojenja, te
mijenja i umanjuje kakvoću krajobraza (članak 8. stavak 2.);

5. onečišćava zrak, tlo, vode, more i podmorje (članak 9.);

6. odlaže otpad na mjestima na kojima to nije dopušteno (članak 10.
stavak 2.);

7. bere, sakuplja, uklanja sa staništa i oštećuje biljke bez dopuštenja
Državne uprave (članak 11.);

8. unosi i sadi strane (alohtone), hibridne i klonirane biljne vrste
(članak 12.);

9. obavlja poljoprivrednu djelatnost koja nije tradicionalna (članak
13. stavak 1.);

10. pali šumu, travu i korov (članak 14.);

11. obavlja sječu i pošumljavanje suprotno odredbama Pravilnika (članak
15.);

12. rastjeruje, proganja, uznemirava, hvata, ozljeđuje i ubija životinjske
vrste suprotno odredbama Pravilnika (članak 16.);

13. unosi strane (alohtone), hibridne i klonirane životinjske vrste
(članak 17.);

14. obavlja zaprašivanje kemijskim sredstvima ili na drugi način masovno
uništava kukce bez dopuštenja Ustanove (članak 18.);

15. sakuplja žabe, puževe i gljive te ljekovito bilje i dr. (članak
19.);

16. organizira lov i obavlja lovne aktivnosti (članak 20.);

17. obavlja ribolov suprotno odredbama Pravilnika (članak 22.);

18. lovi, sakuplja i vadi školjkaše, trpove, ježeve i druge morske organizme
(članak 33. stavak 1.);

19. obavlja istraživanja suprotno propisanim uvjetima (članak 34.);

20. obavlja istraživanja na način da se ugrožava izvornost prirode i
izgled krajobraza (članak 35.);

21. izvrši radnje kojim se uništavaju ili oštećuju spomenici kulture,
odnosno kopaju i iznose arheološki nalazi (članak 37. stavak 3. i 4.);

22. obavlja radnje na spomenicima kulture bez dopuštenja nadležnog tijela
Državne uprave (članak 37. stavak 5.);

23. organizira i obavlja prijevoz posjetitelja i razgledavanje Nacionalnog
parka bez dopuštenja Ustanove (članak 43.);

24. obavlja prometovanje prometnicama na kojima to nije dopušteno (članak
44.);

25. obavlja prometovanje prometnicama bez dopuštenja Ustanove (članak
45. i 46.);

26. obavlja prometovanje suprotno odredbama Pravilnika (članak 47.,
48. i 50.);

27. parkira vozila na mjestima na kojima to nije dopušteno (članak 51.);

28. obavlja prijevoz gostiju hotela i posjetitelja Nacionalnog parka
morskim putem bez dopuštenja Ustanove (članak 60. i 61.);

29. drži plovilo na privezu bez dopuštenja Ustanove (članak 62.);

30. njena plovila u vodama Nacionalnog parka ispuštaju onečišćene vode
(članak 66. stavak 1. i 2.);

31. organizira kampiranje odnosno logorovanje bez dopuštenja Ustanove
(članak 74.);

32. organizira podvodne aktivnosti bez dopuštenja Ustanove (članak 79.);

33. organizira i obavlja rekreativne aktivnosti u Nacionalnom parku
bez dopuštenja Ustanove (članak 80. stavak 6.);

34. uspostavlja nove poljoprivredne površine, gradi i uspostavlja farme
za uzgoj domaćih i divljih životinja kao i ostale poljoprivredne i stočarske
aktivnosti suprotno odredbama ovoga Pravilnika (članak 81.);

35. obavlja djelatnost na području Nacionalnog parka bez dopuštenja
Ustanove i bez uvjeta zaštite prirode (članak 82. stavak 1. i 3.);

36. postavi kiosk, štand, automat ili slične naprave bez dopuštenja
Državne uprave (članak 83.);

37. postavlja informativne natpise bez dopuštenja Ustanove (članak 84.);

38. prometuje na prometnicama na kojima je promet ograničen bez dopuštenja
Ustanove (članak 85.);

39. snima i fotografira u komercijalne svrhe bez dopuštenja Ustanove
(članak 86. stavak 1. i 2.);

40. obavlja djelatnost suprotno odredbama ugovora i uvjetima zaštite
prirode (članak 87.);

41. odbije sklopiti ugovor o obavljanju djelatnosti (članak 87.);

42. ne provodi propisane mjere protupožarne zaštite (članak 88. stavak
3.);

43. nedopuštenim parkiranjem onemogućava provoznost vatrogasnih vozila
(članak 93. stavak 1.);

44. skladišti i manipulira zapaljivim i eksplozivnim tvarima i sredstvima
bez dopuštenja Ustanove i poduzimanja preventivnih sigurnosnih mjera zaštite
(članak 95.).

Za prekršaje iz stavka 1. ovoga članka kaznit će se i odgovorna osoba
u pravnoj osobi novčanom kaznom od 500,00 do 5.000,00 kn.

Članak 120.

Novčanom kaznom od 500,00 do 5.000,00 kn kaznit će se za prekršaj fizička
osoba ako:

1. izvrši radnje kojima se ugrožavaju, oštećuju ili uništavaju geomorfološke,
paleontološke, krajobrazne i druge vrijednosti nežive prirode (članak 6.
stavak 1.);

2. gradi objekte ili izvodi građevinske radove kao i druge radnje, bez
ishođenja uvjeta zaštite prirode i dopuštenja Ustanove (članak 7.);

3. vadi kamen, šljunak, pijesak i dr. i mijenja krajobraz (članak 8.
stavak 1.);

4. istražuje, eksploatira mineralne sirovine i podiže postrojenja, te
mijenja i umanjuje kakvoću krajobraza (članak 8. stavak 2.);

5. onečišćava zrak, tlo, vode, more i podmorje (članak 9.);

6. odlaže otpad na mjestima na kojima to nije dopušteno (članak 10.
stavak 2.);

7. bere, sakuplja, uklanja sa staništa i oštećuje biljke bez dopuštenja
Državne uprave (članak 11.);

8. unosi i sadi strane (alohtone), hibridne i klonirane biljne vrste
(članak 12.);

9. obavlja poljoprivrednu djelatnost koja nije tradicionalna (članak
13. stavak 1.);

10. pali šumu, travu i korov suprotno odredbama Pravilnika (članak 14.);

11. obavlja sječu i pošumljavanje suprotno odredbama Pravilnika (članak
15.);

12. rastjeruje, proganja, uznemirava, hvata, ozljeđuje i ubija životinjske
vrste suprotno odredbama Pravilnika (članak 16.);

13. unosi strane (alohtone), hibridne i klonirane životinjske vrste
(članak 17.);

14. obavlja zaprašivanje kemijskim sredstvima ili na drugi način masovno
uništava kukce bez dopuštenja Ustanove (članak 18.);

15. sakuplja žabe, puževe i gljive te ljekovito bilje i dr. (članak
19.);

16. organizira lov i obavlja lovne aktivnosti (članak 20.);

17. obavlja ribolov suprotno odredbama Pravilnika (članak 22.);

18. obavlja rekreacijski ribolov bez dozvole Ustanove (članak 23.);

19. obavlja rekreacijski ribolov alatima koji nisu dopušteni (članak
24. i 28.);

20. prekorači dozvoljeni ulov (članak 26.);

21. stavlja u promet ribu ulovljenu u rekreacijskom ribolovu (članak
27.);

22. obavlja tradicijski ribolov na nedopušten način (članak 29. i 30.);

23. obavlja tradicijski ribolov bez posjedovanja dozvole koju izdaje
Ustanova (članak 31.);

24. prekorači količinu ulova suprotno uvjetima propisanim Pravilnikom
(članak 32.);

25. sakuplja i vadi školjke, trpove, ježeve i druge morske organizme
(članak 33. stavak 1.);

26. obavlja istraživanja suprotno propisanim uvjetima (članak 34.);

27. obavlja istraživanja na način da se ugrožava izvornost prirode i
izgled krajobraza (članak 35.);

28. izvrši radnje kojim se uništavaju ili oštećuju spomenici kulture,
odnosno kopa i iznosi arheološke nalaze (članak 37. stavak 3. i 4.);

29. obavlja radnje na spomenicima kulture bez dopuštenja nadležnog tijela
državne uprave (članak 37. stavak 5.);

30. zatekne se bez ulaznice u Nacionalnom parku (članak 39. stavak 5.);

31. ne pridržava se uputa napisanih na ulaznici, informativnim pločama,
te drugim oznakama u Nacionalnom parku (članak 39. stavak 6.);

32. ulazi u temeljni fenomen Nacionalnog parka na mjestima koja nisu
predviđena za ulaz (članak 40.);

33. kreće se područjima, putevima i stazama koje nisu namijenjene razgledavanju
i posjećivanju i bez pratnje zaposlenika Ustanove (članak 41. i 42.);

34. organizira i obavlja prijevoz posjetitelja i razgledavanje Nacionalnog
parka bez dopuštenja Ustanove (članak 43.);

35. obavlja prometovanje prometnicama na kojima to nije dopušteno (članak
44.);

36. obavlja prometovanje prometnicama bez dopuštenja Ustanove (članak
45. i 46.);

37. obavlja prometovanje suprotno odredbama Pravilnika (članak 47.,
48. i 50.);

38. parkira vozila na mjestima na kojima to nije dopušteno (članak 51.);

39. prekorači dopuštenu brzinu vozila (članak 55.);

40. obavlja prijevoz gostiju hotela i posjetitelja Nacionalnog parka
morskim putem bez dopuštenja Ustanove (članak 60. i 61.);

41. drži plovilo na privezu bez dopuštenja Ustanove (članak 62.);

42. ispušta u vodama Nacionalnog parka onečišćene vode, otpadna ulja
i druga onečišćenja (članak 66. stavak 1. i 2.);

43. ne odlaže smeće na mjestima koja nisu određena za tu namjenu ili
ga baca u more (članak 66. stavak 6.);

44. ne pridržava se pravila ponašanja sa svojim plovilom propisanim
člankom 67., 68. i 69.;

45. kreće se noću izvan dopuštenih mjesta (članak 71.);

46. ne postupa sukladno članku 73. Pravilnika;

47. organizira kampiranje odnosno logorovanje bez dopuštenja Ustanove
(članak 74.);

48. dopusti slobodno kretanje psa (članak 75.);

49. loži vatru izvan naselja i mjesta koja su posebno označena za tu
namjenu (članak 76.);

50. kupa se na mjestu gdje je to zabranjeno (članak 77.);

51. obavlja podvodne aktivnosti u Malom jezeru (članak 78.);

52. organizira podvodne aktivnosti bez dopuštenja Ustanove (članak 79.);

53. organizira i obavlja rekreativne aktivnosti u Nacionalnom parku
bez dopuštenja Ustanove (članak 80. stavak 6.);

54. uspostavlja nove poljoprivredne površine, gradi i uspostavlja farme
za uzgoj domaćih i divljih životinja kao i ostalih poljoprivrednih i stočarskih
aktivnosti suprotno odredbama ovoga Pravilnika (članak 81.);

55. obavlja djelatnost na području Nacionalnog parka bez dopuštenja
Ustanove i bez uvjeta zaštite prirode (članak 82. stavak 1. i 3.);

56. postavi kiosk, štand, automat ili slične naprave bez dopuštenja
Državne uprave (članak 83.);

57. postavlja reklamne panoe i informativne natpise bez dopuštenja Ustanove
(članak 84.);

58. prometuje na prometnicama na kojima je promet ograničen bez dopuštenja
Ustanove (članak 85.);

59. snima i fotografira u komercijalne svrhe bez dopuštenja Ustanove
(članak 86. stavak 1. i 2.);

60. obavlja djelatnost suprotno odredbama ugovora i uvjetima zaštite
prirode (članak 87.);

61. odbije sklopiti ugovor o obavljanju djelatnosti (članak 87.);

62. ne provodi propisane mjere protupožarne zaštite (članak 88. stavak
3.);

63. nedopuštenim parkiranjem onemogućava provoznost vatrogasnih vozila
(članak 93. stavak 1.);

64. skladišti i manipulira zapaljivim i eksplozivnim tvarima i sredstvima
bez dopuštenja Ustanove i poduzimanja preventivnih sigurnosnih mjera zaštite
(članak 95.).

Članak 121.

Novčanom kaznom od 300,00 kn kaznit će se na mjestu izvršenja prekršaja
osoba ako:

1. ne odlaže otpatke na za to predviđenim i označenim mjestima (članak
10. stavak 2.);

2. se zatekne u Nacionalnom parku bez ulaznice (članak 39. stavak 5.);

3. se kreće izvan područja namijenjenih za razgledavanje i posjećivanje
(članak 41.);

4. u tijeku obilaska Nacionalnog parka ako psa ne vodi na uzici (članak
75.);

5. prekorači dopuštenu brzinu do 10 km/h (članak 55.);

6. parkira vozilo na mjestu na kojem to nije dozvoljeno (članak 51.
stavak 1. i 2.);

7. kupa se u Nacionalnom parku na nedopuštenom mjestu (članak 77.);

Članak 122.

Novčanom kaznom od 400,00 kn kaznit će se na mjestu izvršenja prekršaja
osoba ako:

1. lovi, sakuplja i vadi školjkaše, trpove, ježeve i druge vodene organizme
bez dopuštenja Državne uprave (članak 33. stavak 1.);

2. obavlja rekreacijski ribolov nedopuštenim alatima (članak 24. i 28.);

3. prekorači dopuštenu brzinu u upravljanju vozilom za više od 20 km/h
(članak 55.);

4. kreće se parkira i zaustavlja vozilo na zelenoj površini (članak
51. stavak 3.);

5. kampira ili logoruje bez dopuštenja Ustanove (članak 74.);

6. obavlja podvodne aktivnosti u Malom jezeru (članak 78.);

7. obavlja rekreacijske djelatnosti na nedopuštenom mjestu (članak 80.
stavak 2.).

Članak 123.

Novčanom kaznom od 500,00 kn kaznit će se na mjestu izvršenja prekršaja
osoba ako:

1. obavlja rekreacijski ribolov bez dopuštenja Ustanove (članak 23.);

2. obavlja tradicijski ribolov bez dopuštenja Ustanove (članak 29. stavak
1.);

3. se zatekne u vodama Nacionalnog parka bez dopuštenja Ustanove (članak
65.);

4. ispušta u more onečišćenu vodu, otpadna ulja, deterdžente za pranje
i dr. (članak 66. stavak 1.);

5. obavlja djelatnost suprotno izdanim uvjetima (članak 87.).

Članak 124.

Novčanom kaznom od 600,00 kn kaznit će se na mjestu izvršenja prekršaja
osoba ako:

1. se zatekne u obavljanju radnji onečišćenja zraka, tla i vode (članak
9.);

2. bere, sakuplja, uklanja sa staništa i oštećuje biljke bez dopuštenja
Državne uprave (članak 11.);

3. pali šumu, travu i korov protivno odredbama Pravilnika (članak 14.);

4. rastjeruje, proganja, uznemirava i hvata životinje bez dopuštenja
Državne uprave (članak 16.);

5. sakuplja žabe, puževe, gljive ili ljekovito bilje i dr. (članak 19.);

6. za vrijeme lovostaja obavlja ribolov (članak 25. stavak 3.);

7. nosi vatreno oružje odnosno drugo oružje pogodno za lov (članak 21.);

8. drži plovilo u privezu bez dopuštenja Ustanove (članak 62.);

9. oštećuje spomenike kulture (članak 37. stavak 3.);

10. baca smeće i otpad u more ili odlaže na nedopuštenom mjestu (članak
66. stavak 2.);

11. loži vatru izvan naselja i mjesta koja su posebno označena i određena
za tu namjenu (članak 76.);

12. obavlja djelatnost na području Nacionalnog parka bez dopuštenja
(članak 82. stavak 3.);

13. obavlja podvodne aktivnosti bez dopuštenja Državne uprave (članak
79. stavak 1.);

14. snima ili fotografira u komercijalne svrhe bez dopuštenja Ustanove
(članak 86. stavak 1.).

Članak 125.

Prihodi ostvareni od naplate novčanih kazni na mjestu prekršaja prihodi
su Ustanove i koriste se za zaštitu i promicanje Nacionalnog parka.

VII. PRIJELAZNE I ZAVRŠNE ODREDBE

Članak 126.

Ravnatelj Ustanove donijet će akte propisane ovim Pravilnikom, u roku
60 dana od dana stupanja na snagu ovoga Pravilnika.

Ustanova će u roku 90 dana od dana stupanja na snagu ovoga Pravilnika
obaviti označavanje na području Nacionalnog parka sukladno ovom Pravilniku.

Članak 127.

Stupanjem na snagu ovoga Pravilnika prestaje važiti Pravilnik o unutarnjem
redu u Nacionalnom parku "Mljet" ("Narodne novine", br. 39/96).

Članak 128.

Ovaj Pravilnik stupa na snagu osmoga dana od dana objave u "Narodnim
novinama".

Klasa: 612-07/98-05/58
Urbroj: 542-08-VM-98-1
Zagreb, 27. srpnja 1999.

Ravnatelj **dr. Ante Kutle,** v. r.

Pravilnik, NN 87/1999-1518